บาทเปิด 30.62/68 บาทต่อดอลลาร์ แข็งค่า
เงินบาทเปิดตลาด 30.62/68 บาทต่อดอลลาร์แข็งค่า หลังดอลล์อ่อนจากความกังวลปัญหาสหรัฐฯและอิหร่าน-รับเม็ดเงินไหลเข้า
25 มิ.ย. 2562

เงินบาทเปิดตลาด 30.62/68 บาทต่อดอลลาร์แข็งค่า หลังดอลล์อ่อนจากความกังวลปัญหาสหรัฐฯและอิหร่าน-รับเม็ดเงินไหลเข้า
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 30.62/68 บาท/ดอลลาร์ แข็งค่าจากเย็นวานนี้ที่ปิดตลาดที่ระดับ 30.76 บาท/ดอลลาร์
วันนี้เงินบาทยังมีทิศทางแข็งค่าต่อ เนื่องจากปัจจัยปัญหาระหว่างสหรัฐและอิหร่านเป็นตัวกดดันที่ทำให้ดอลลาร์สหรัฐปรับตัวอ่อนค่าลง ในขณะที่บ้านเรายังมี flow เข้ามาต่อเนื่องทั้งในส่วนของตลาดหุ้น และตลาดพันธบัตร
"ทิศทางเงินบาทน่าจะยังแข็งค่าต่อ เพราะมีเรื่องของสหรัฐและอิหร่านเข้ามาเป็นตัวกดดันดอลลาร์ให้อ่อนค่า" นักบริหารเงิน ระบุ
นักบริหารเงิน คาดว่า วันนี้เงินบาทจะเคลื่อนไหวในกรอบ 30.55 - 30.75 บาท/ดอลลาร์